На основу члана 7. Закона о буџету Републике Србије за 2013. годину („Службени гласник РС”, број 114/12) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС и 72/12),

Влада доноси

УРЕДБУ O ИЗМЕНAМA УРЕДБЕ

О УСЛОВИМА И НАЧИНУ ПРИВЛАЧЕЊА ДИРЕКТНИХ ИНВЕСТИЦИЈА

**Члан 1.**

У Уредби о условима и начину привлачења директних инвестиција („Службени гласник РС”, бр. 20/12 и 123/12), у члану 2. тачка 9) број: „50” замењује се бројем: „30”.

**Члан 2.**

У члану 5. став 3. број: „10” замењује се бројем: „17”.

**Члан 3.**

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду,

В Л А Д А

ПРЕДСЕДНИК

**ОБРАЗЛОЖЕЊЕ**

**I. Правни основ**

Правни основ за доношење Уредбе о изменама Уредбе о условима и начину привлачења директних инвестиција садржан је у члану 123. тачка 3. Устава Републике Србије и члану 7. Закона о буџету Републике Србије за 2013. годину („Службени гласник РС”, број 114/12).

**II. Разлози за доношење Уредбе о изменама Уредбе о условима и начину привлачења директних инвестиција**

Усвајање предложене Уредбе о условима и начину привлачења директних инвестиција укључује се у оквир низа активности које Република Србија предузима у циљу омогућавања бржег привредног раста путем повећаног прилива директних инвестиција, посебно средњих инвестиционих пројеката.

За убрзавање привредног раста на целој територији Републике Србије од посебног су значаја директне инвестиције које подразумевају изградњу нових капацитета и отварање нових радних места. Директне инвестиције доносе и нове технологије, нова знања и утичу повољно на повећање конкурентности привреде Републике Србије, а досадашња искустава говоре да оне знатно утичу и на повећање извозних капацитета привреде, те је неопходно наставити са мерама привлачења директних инвестиција, посебно у подстицању средњих инвестиционих пројеката.

1. **Објашњење основних правних института и појединачних решења**

Чланом 1. предвиђена је промена у члану 2. тачки 9) где се предлаже да се износ од 50 млиона евра замени износом од 30 милиона.

Чланом 2. предвиђена је измена у члану 5. став 3. где се предлаже да укупан износ додељених средстава за улагање за средње инвестиционе пројекте не може бити већи од 17% од укупне вредности улагања.

Чланом 3. предвиђено је ступање на снагу.

**IV. Финансијска средства потребна за спровођење уредбе**

За примену предложене Уредбе о привлачењу директних инвестиција није потребно издвојити додатна финансијска средства из буџета Републике Србије, с обзиром да су предвиђена Законом о буџету за 2013. годину – на разделу Министарства финансија и привреде.

**V. Анализа ефеката**

Предложена Уредба ће омогућити убрзано привлачење директних инвестиција у Републику Србију, у смислу да ће подстаћи инвестиционе пројекте средње вредности. Такође, један од најзначајних ефеката је смањење стопе незапослености.

Мере предложене у Уредби, посебно ће повећати атрактивност Републике Србије за прилив директних инвестиција из иностранства, што утиче и на побољшање слике о Србији. Предложена решења имаће позитиван ефекат на убрзање привредног раста, изградњу нових капацитета, као и изградњу потребне инфраструктуре што је посебног значаја у мање развијеним општинама Србије.

**VI. Разлози за хитно доношење Уредбе**

Предвиђено је да предметна уредба ступи на снагу наредног дана од дана објављивања у „Службеном гласнику Републике Србије”, имајући у виду Јавни позив за доделу средстава за привлачење директних инвестиција под важећим условима истиче 15. фебруара 2013. године, те је неопходно нови Јавни позив за доделу средстава за привлачење директних инвестиција расписати под новим условима, предложеним овом Уредбом.

**VII. Преглед одредаба чија се измена предлаже**

Појмови

Члан 2

Поједини изрази употребљени у овој уредби имају следеће значење:

1) *директне инвестиције* јесу нова улагања у основна средства привредног друштва у производном сектору или сектору услуга које могу бити предмет међународне трговине или сектору туризма, а којима се обезбеђује отварање нових радних места и то у случају:

(1) започињања обављања нове пословне делатности,

(2) проширења постојеће делатности,

(3) диверсификације постојећег производног програма у нове додатне производе,

(4) битне промене у целокупном производном процесу постојеће делатности.

Директне инвестиције у производном сектору могу бити:

(а) инвестиције којим се граде нови производни капацитети (*греенфиелд*),

(б) инвестиције које користе постојеће капацитете (*броwнфиелд*);

2) *инвеститор* је домаће или страно привредно друштво које подноси пријаву у поступку доделе средстава;

3) *корисник средстава* јесте привредно друштво регистровано у складу са прописима Републике Србије којем су додељена средства у складу са овом уредбом;

4) *услуге које могу бити предмет међународне трговине* су услуге у области информационо комуникационих технологија које јесу или могу бити предмет извоза, обједињено и/или уступљено обављање административних процеса корпорација, као и кориснички центри, логистички и дистрибутивни центри, пројектни и дизајн центри;

5) *улагање од посебног значаја* јесте улагање у вредности од најмање 200 милиона евра којим се обезбеђује отварање најмање 1000 нових радних места у року предвиђеном уговором о додели средстава, који ни у ком случају не може бити дужи од десет година од дана закључења уговора о додели средстава, а које доприноси решавању питања незапослености, повећању извоза или супституцији увоза, као и развоју привреде Републике Србије;

6) *инвеститор који врши улагање од посебног значаја* јесте реномирано привредно друштво или конзорцијум повезаних привредних друштава који заједно чине јединствену и неодвојиву производно-технолошку целину, а који испуњава високе стандарде у делатности којом се бави, у смислу финансијских, пословних и техничко-технолошких капацитета;

7) *заједничко привредно друштво* јесте привредно друштво у које, поред инвеститора који врши улагање од посебног значаја, улаже и Република Србија;

8) *велики инвестициони пројекат* јесте улагање у вредности од најмање 50 милиона евра којим се обезбеђује отварање најмање 300 нових радних места у року предвиђеном уговором о додели средстава, који ни у ком случају не може бити дужи од десет година од дана закључења уговора о додели средстава, а који доприноси развоју привреде Републике Србије;

9) *средњи инвестициони пројекат* јесте улагање у вредности од најмање 30 ~~50~~ милиона евра којим се обезбеђује отварање најмање 150 нових радних места у року предвиђеном уговором о додели средстава, који ни у ком случају не може бити дужи од десет година од дана закључења уговора о додели средстава, а који доприноси развоју привреде Републике Србије;

10) *стратешки пројекат из области туризма* представља пројекат из области туризма којим се спроводи Стратегијски мастер план или Програм развоја туристичког производа или Програм развоја туризма.

Члан 5

Изузетно од члана 4. ове уредбе, за велике и средње инвестиционе пројекте, висина средстава која могу бити додељена одређује се процентуално у односу на укупну вредност улагања.

Критеријуми за доделу средстава из члана 16. ове уредбе примењују се код великих и средњих инвестиционих пројеката без примене критеријума за бодовање.

Укупан износ додељених средстава за улагање за велике инвестиционе пројекте не може бити већи од 20% од укупне вредности улагања, за улагања преко 100 милиона евра тај проценат не може бити већи од 17%, а за средње инвестиционе пројекте не може бити већи од 17 ~~10~~% од укупне вредности улагања.

За улагање од посебног значаја и за велике и средње инвестиционе пројекте, новим радним местима се сматрају радна места на којима се заснива радни однос на неодређено време код корисника средстава у року предвиђеном уговором о додели средстава, који ни у ком случају не може бити дужи од десет година од дана закључења уговора о додели средстава.